LUR bevestig wanbetaling aan kinderhuise weens onbevoegdheidSisi Ntombela, LUR vir maatskaplike ontwikkeling in die Vrystaat Foto: dumelangnews.co.za Die LUR vir maatskaplike ontwikkeling in die Vrystaat het Dinsdag aan die VF Plus bevestig die wanbetaling van subsidies aan nie-regeringsorganisasies, soos kinderhuise, is as gevolg van onbevoegdheid. Wouter Wessels, woordvoerder van die VF Plus, het in ŉ verklaring gesê sy party het ‘n ledeverklaring in die Vrystaatse Wetgewer gelewer oor die wanbetaling van subsidies aan nie-regeringsorganisasies, soos kinderhuise, dagsorgsentrums en tehuise vir bejaardes en gestremdes in die Vrystaat. “Die LUR, me. Sisi Ntombela, het in antwoord op die ledeverklaring die laat betalings betreur en erken dat dit weens onbevoegdheid is,” het Wessels gesê. “Sy het die versekering gegee dat sy dit sal aanspreek en die VF Plus bedank dat dit onder haar aandag gebring is.” Volgens Wessels het meeste van hierdie organisasies steeds nie hul subsidies vir die nuwe finansiële jaar ontvang nie. “Hierdie organisasies is afhanklik van hierdie fondse om hul belangrike pligte uit te voer.” Hy het bygevoeg die subsidies is verlede jaar ook baie laat betaal. “Die rede hiervoor wat later aangehoor is, was dat die hoof van die departement nie die memoranda van verstandhouding onderteken het nie. Dit blyk dat die rede vir wanbetaling dus onbevoegdheid is.” Kinderhuise sorg vir hawelose kinders wat deur die hof in die sorg van die staat geplaas is. “Dit is dus onaanvaarbaar dat hierdie kinderhuise op die drempel van sluiting is weens die onbevoegdheid van die departement van maatskaplike ontwikkeling,” het Wessels afgesluit.